Крајем 1996. године, Салон је расписао други конкурс, уједно први међународни, који је доживео велики успех. Због великог успеха одржан је чак и током НАТО агресије над СРЈ 1999. године, у време када су све културне и спортске приредбе у земљи биле отказане. Године 2001. Земунски међународни салон карикатуре сврстао се међу десет највећих у свету и од тада бележио све веће успехе. Након смрти Јулијане Живковић, 2003. године, Бранко Најхолд је наставио да води сам све оперативне послове око организације Салонa, који је 2004. године био један од три највећих манифестација међу око 300 других те године широм света.